Tiu Puntudu
A Luisu Falchi

Puntudu fit su primu ispaccadore
de pred’in bidda nostra. A piccu in manu
isse fit sempre d’ierru e d’eranu
comente unu forte gherradore.

Cando b’haiat unu nodu sanu
timìdu da onzi bonu minadore,
giamaiana a issu, e cun ardore
li poniat segura e forte manu.

Sa gente si firmaiat a mirare
chie fit pius forte o s’operagiu
o su nodu. Puntudu cun su magiu
cuminzaiat serenu s’addobbare.

E fit bellu su ider cuss’iscuru
triballadore che unu gherreri
istare dies e dies, feri feri
dende battaglia a donzi crastu duru.

Tremaiat su monte tottu cantu
a sos iscoppios fortes de sas minas
e saltaian sas roccas cristallinas
sutta de su piccone a cantu a cantu.

In sos meses de triulas, d’austu,
cando su sole ballat in su saltu,
e paret donzi chelu pius altu,
tiu Puntudu de sudore insustu

Non finiat sa gherra. In su serenu
mesudie su suo palanchinu
lughiat che terribile ispadinu
ispacchende su coro a su terrenu.

E de s’ierru? Fini sos manzanos
frittos che i su entu ’e sa morte.
Sos nodos sutta de s’astrau forte
pariant tantos bezzos pili canos.

Ma isse forte, a s’ora onzi die,
prontu fit cun su magiu e cun su piccu,
a ispacccare s’astraore siccu,
derettu che unu chercu in mesu nie.

In sos mannos silenzios d’ierru
s’intendiat cuss’opera potente
in sa nuda costera in su padente
sonos de mina e tìnnulos de ferru.

A chie cheriat pedra seperada
pro fagher domos noas a primore
chircaiant s’iscuru minadore
chi sempre la teniat preparada.

Montes de pedra, altos che casteddos
chi faghian sa zente ispaventare
e Puntudu cuntentu a cuntrattare
a testa nuda e cun brazzos nieddos.

Tottus sas mezzus domos de sa idda
sun de sa pedra chi ha tirad’issu
cund’una volontad’e mincidissu
cun su corpus sudende istidd’istidda.

E issu non tenet domo. Hat tribagliadu
nott’e die tant’annos pro niente,
prite s’ingratitudine ’e sa gente,
mai s’opera sua hat cumpensadu

Comente meritaiat. Bezzu canu
est como mesu surdu isconsoladu
che unu campu senz’alvure isfruttadu
chi pius non dat elva non dat ranu.

Sas manos chi frundian sos piccones,
palos de ferru, che fozzas su entu,
appena appena istringhen s’alimentu
chi li porrit sa zente in sos cantones.